Diari Oficial de la Generalitat Valenciana


Sumari del DOGV 7890, del 07-10-2016 (2016/7812)

RESOLUCIÓ de 5 d'octubre de 2016, de la Conselleria d'Educació, Investigació, Cultura i Esport, per la qual s'incoa l'expedient de declaració com a Bé d'Interés Cultural, amb la categoria de bé moble de caràcter individual, a favor de la Mare de Déu de l'Almoina, pintura sobre taula, procedent de la Casa Gremial de Moliners de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7890

Data del DOGV
:   07-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7812


Data del document
:   05-10-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 5 d'octubre de 2016, de la Conselleria d'Educació, Investigació, Cultura i Esport, per la qual s'incoa l'expedient de declaració com a Bé d'Interés Cultural, amb la categoria de bé moble de caràcter individual, a favor de la Mare de Déu de l'Almoina, pintura sobre taula, procedent de la Casa Gremial de Moliners de València. [2016/7812]  
L'article 12 de l'Estatut d'Autonomia de la Comunitat Valenciana assenyala que correspon a la Generalitat vetlar per la protecció i la defensa de la identitat i dels valors i interessos del poble valencià i pel respecte a la diversitat cultural de la Comunitat Valenciana i el seu patrimoni històric.  
Per la seua banda, la Llei 4/1998, d'11 de juny, del Patrimoni Cultural Valencià, estableix en l'article 2 que aquells béns que per les seues singulars característiques i rellevància per al patrimoni cultural meresquen especials mesures de protecció, divulgació i foment especials seran declarats béns d'interés cultural.  
Els informes que es troben en l'expedient acrediten que en la Mare de Déu de l'Almoina, procedent de la Casa Gremial de Moliners de València, resideixen els valors o interessos patrimonials amb grau de singularitat i de rellevància que justifiquen declarar-lo com a Bé Moble d'Interés Cultural:  
 Valor artístic: com a obra d'art i valor artístic com a pintor de gran prestigi en la seua època, l'estil pictòric del qual s'emmarca dins de l'estil hispanoflamenc.  
 Valor històric: com a senya d'identitat de la Casa Gremial de Moliners de València.  
Considerant el que disposa l'article 27 de la Llei 4/1998, d'11 de juny, de la Generalitat Valenciana, del Patrimoni Cultural Valencià, la Conselleria d'Educació, Investigació, Cultura i Esport resol:  
  
  
Primer  
Incoar l'expedient per a la declaració com a Bé d'Interés Cultural, amb la categoria de bé moble, a favor de la Mare de Déu de l'Almoina, encomanant-ne la tramitació a la Direcció General de Cultura i Patrimoni d'aquesta conselleria.  
  
Segon  
De conformitat amb l'article 28 de la Llei 4/1998, d'11 de juny, de la Generalitat Valenciana, del Patrimoni Cultural Valencià, descriure el bé i els valors que el fan mereixedor d'aquesta distinció cultural, així com establir-ne el règim de protecció.  
  
Tercer  
En compliment del que preceptua l'article 27 de la Llei 4/1998, d'11 de juny, del Patrimoni Cultural Valencià, sol·licitar els informes de la Reial Acadèmia de Belles Arts de Sant Carles i de la Universitat de València, notificar la present resolució als interessats i comunicar-la al Registre General de Béns d'Interès Cultural per a l'anotació preventiva.  
  
  
Quart  
D'acord amb el que preveu l'article 86 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu, obrir període d'informació pública, a fi que totes les persones que hi tinguen interés puguen examinar l'expedient durant el termini d'un mes a partir de la publicació de la present resolució en el Diari Oficial de la Comunitat Valenciana. L'expedient estarà a disposició dels interessats a la Direcció General de Cultura i Patrimoni de la Conselleria d'Educació, Investigació, Cultura i Esport, avinguda de la Constitució, número 284, de València.  
  
  
Cinqué  
Publicar la present resolució amb el seu annex en el Diari Oficial de la Comunitat Valenciana i en el Boletín Oficial del Estado.  
  
València, 5 d'octubre de 2016. El conseller d'Educació, Investigació, Cultura i Esport: Vicent Marzà Ibáñez.  
  
  
ANNEX  
Dades del bé objecte de la declaració  
  
Denominació/títol: Mare de Déu de l'Almoina.  
Autor: Mestre de Perea  
Cronologia: finals del segle XV i principis del XVI (actiu entre 1490 i 1510).  
Secció: pintura.  
Mides: 145 x 68 cm.  
Matèria: tremp sobre taula, amb fons daurat i esgrafiat.  
Tècnica: suport de fusta, tremp. Fons d'or i esgrafiat.  
Estat de conservació: regular.  
Ús: procedència original de la Casa Gremial de Moliners de València. Actualment pertany a una col·lecció privada i apareix a subhasta pública.  
Ubicació: València. Col·lecció privada. Apareix a subhasta pública.  
  
Descripció  
La taula denominada Mare de Déu de l'Almoina representa la Mare de Déu amb l'Infant, asseguda en un tron, rodejada d'un fons daurat, amb un fris decoratiu en la part superior i una polsera amb decoració a candelieri. En la part inferior apareix la inscripció «La Almoyna», que suggereix la seua procedència en l'àmbit de la Corona d'Aragó, concretament del Regne de València.  
El seu estil i origen valencià ve determinat per l'estil pictòric que s'entreveu en la composició emprada per al model de la verge i associar-lo amb el Mestre de Perea, pintor valencià de finals del segle XV i principis del XVI, que desenvolupà la seua activitat en el Regne de València, amb importants encàrrecs pictòrics (entre ells, el Retaule dels Tres Reis del Museu de Belles Arts de València, procedent de la cartoixa de Portaceli).  
  
Significació històrica de la Mare de Déu de l'Almoina  
Segons les investigacions, aquesta taula devia procedir d'un retaule realitzat per la Casa Gremial de Moliners de la ciutat de València. Les cases gremials solien comptar amb una capella dedicada al patró de l'ofici o a la Verge. Els encàrrecs de retaules per a aquestes capelles de les cases gremials eren molt abundants en la València del segle XV, indicant la categoria del gremi o casa gremial segons les devocions recollides en les seues capelles privades. Un altre exemple de retaule de gran importància és el denominat Sant Jordi del Centenar de la Ploma, actualment en el Victoria and Albert Museum de Londres, procedent de la milícia urbana i de ballesters de la ciutat de València.  
D'ací la importància d'aquesta taula, ja que és un exemple de l'obra d'un artista de reconegut prestigi en la seua època i al mateix temps de l'activitat cultural dins de la societat valenciana del moment.  
  
Valor patrimonial de la Mare de Déu de l'Almoina  
S'estima que la Mare de Déu de l'Almoina posseeix els valors o interessos patrimonials que a continuació s'indiquen, en grau de singularitat i de rellevància justificativa de la seua declaració com a bé moble d'interés cultural, a saber:  
El Mestre de Perea és un pintor valencià vinculat a l'estil hispanoflamenc, continuador de la tradició iniciada en el Regne de València per pintors com Jacomart i Reixach.  
La seua personalitat artística ha mostrat la seua àmplia capacitat artística al considerar-se autor de peces de gran valor patrimonial com la taula de Sant Llàtzer, santa Magdalena i santa Marta de la Fundació Lázaro Galdiano, o la taula de La visitació del Museu del Prado, ambdues a Madrid.  
El Museu de Belles Arts de València conserva diverses peces del Mestre de Perea, una Mare de Déu de la Llet (49,37 cm) i una Santa Llúcia, i una Santa Faç sostinguda per dos àngels (50,8 x 159 cm), i el retaule dels Tres Reis (548 x 277 cm) procedent de la cartoixa de Portaceli.  
Aquesta taula de considerable mida degué ser la imatge principal d'una capella dedicada a la Mare de Déu amb l'Infant en braços. La iconografia de la taula vindria a relacionar-se amb els retaules dedicats als Goigs de la Mare de Déu, un tema molt habitual en la pintura valenciana medieval.  
La compra de la dita peça per part de la autoritat valenciana seria recomanable tant pel fet que contribueix a l'augment de la col·lecció pròpia de pintura medieval valenciana, com per la qualitat artística i interés històric de la peça.  
Tot açò suposa no sols un acte de recuperació d'un destacat bé del patrimoni artístic valencià, sinó que, a més, permet recuperar una part substancial de la nostra història i contribueix a incrementar les possibilitats de profunditzar en el coneixement de la història de la pintura valenciana medieval.  
La compra permetrà incrementar i completar la col·lecció ja existent en els museus valencians i configurar un corpus d'obra d'aquest singular artista del conegut com a Segle d'Or valencià, així com recuperar un inestimable bé del patrimoni artístic dels valencians i evitar la seua pèrdua i dispersió.